UNFPA ກໍາລັງໃຫ້ການສະໜັບສະໜຸນແກ່ໄວໜຸ່ມໃນ ສປປ ລາວ ເພື່ອປົກປ້ອງສຸຂະພາບຈິດຂອງເຂົາເຈົ້າ ທ່າມກາງການລະບາດຄື້ນທີ 3 ຂອງພະຍາດໂຄວິດ-19 ຢູ່ໃນປະເທດ.
ປອ. ກົງສີ ຈຸນລາມະນີ, ຮອງຄະນະບໍດີ ຄະນະສຶກສາສາດ ມະຫາວິທະຍາໄລແຫ່ງຊາດ ກ່າວວ່າ ມີໄວໜຸ່ມຈໍານວນຫຼາຍໃນທົ່ວປະເທດ ທີ່ປະສົບກັບຄວາມກົດດັນດ້ານສຸຂະພາບຈິດທີ່ເພີ່ມຂຶ້ນ ເຊັ່ນ: ຄວາມຕຶງຄຽດ, ຄວາມວິຕົກກັງວົນ, ຄວາມເປັນຫ່ວງ ແລະ ຄວາມຢ້ານກົວ ກ່ຽວກັບສຸຂະພາບຈະເລີນພັນ-ສຸຂະພາບທາງເພດ, ຄວາມສະເໝີພາບລະຫວ່າງຍິງ-ຊາຍ ແລະ ຄວາມຮຸນແຮງບົນພື້ນຖານທາງເພດ (GBV) - ເນື່ອງຈາກການແຜ່ລະບາດຂອງພະຍາດ.
“ການຊ່ວຍເຫຼືອດ້ານສຸຂະພາບຈິດ ແລະ ຈິດຕະສັງຄົມ [MHPSS] ເປັນສິ່ງສໍາຄັນ ແລະ ເປັນປະໂຫຍດສໍາລັບຄົນທີ່ມີບັນຫາໃນການເຂົ້າໃຈຕົນເອງ ແລະສະພາບແວດລ້ອມຂອງພວກເຂົາ ເຊິ່ງຈະຊ່ວຍເຮັດໃຫ້ເຂົາເຈົ້າສາມາດວາງແຜນ ແລະ ຕັດສິນໃຈແກ້ໄຂບັນຫາເພື່ອອະນາຄົດທີ່ດີກວ່າ. ດັ່ງນັ້ນ, ຜູ້ໃຫ້ຄໍາປຶກສາມີບົດບາດສໍາຄັນທີ່ຈະຊ່ວຍໃຫ້ໄວຫນຸ່ມມີຄວາມຮູ້ ແລະ ທັກສະໃນການຈັດການບັນຫາໃນຊີວິດຂອງເຂົາເຈົ້າ”, ທ່ານ ປອ. ກົງສີ ຈຸນລາມະນີ, ຄູຝຶກຫຼັກກ່ຽວກັບMHPSS ກ່າວ.
ເພື່ອຮັບມືກັບຄວາມກົດດັນເຫຼົ່ານີ້, UNFPA ກໍາລັງເພີ່ມຄວາມເຂັ້ມແຂງໃຫ້ແກ່ລະບົບຂອງລັດຖະບານ ໂດຍການສະຫນັບ ສະຫນູນມະຫາວິທະຍາໄລແຫ່ງຊາດ ໃນການພັດທະນາຫຼັກສູດການຝຶກອົບຮົມແບບມືອາຊີບກ່ຽວກັບ MHPSS ພ້ອມທັງສະໜອງອຸປະກອນໃຫ້ແກ່ຜູ້ໃຫ້ຄໍາປຶກສາ ແລະ ນັກສຶກສາອາສາສະຫມັກ ເພື່ອສາມາດແກ້ໄຂຄວາມຕ້ອງການຂອງໄວຫນຸ່ມໃນໄລຍະການແຜ່ລະບາດຂອງພະຍາດໃຫ້ໄດ້ດີກວ່າເກົ່າ. ຜູ້ໃຫ້ຄໍາປຶກສາ 63 ທ່ານ ຈາກສູນກາງຊາວໜຸ່ມ (LYU), ສະຫະພັນແມ່ຍິງລາວ (LWU) ແລະ ສູນຊາວໜຸ່ມ ນະຄອນຫຼວງວຽງຈັນ (VYC) ພ້ອມດ້ວຍ ຊາວໜຸ່ມອາສາສະໝັກຈາກ ມະຫາວິທະຍາໄລແຫ່ງຊາດ ຈຳນວນ 320 ຄົນ ໃຫ້ໄດ້ຮັບການປະຖົມນິເທດໃນການພັດທະນາຫຼັກສູດຝຶກອົບຮົມວິຊາຊີບ ແລະ ປັບປຸງການເຊື່ອມໂຍງເຂົ້າກັບເພດສຶກສາແບບຮອບດ້ານ (CSE), ການບໍລິການທີ່ເປັນມິດກັບໄວຫນຸ່ມ ແລະ ການປ້ອງກັນ ແລະ ການຕອບໂຕ້ກັບ GBV.
“ ການປົກປ້ອງໄວໜຸ່ມ, ໂດຍສະເພາະແມ່ນສຸຂະພາບຈິດ, ສຸຂະພາບທາງເພດ ແລະ ສຸຂະພາບຈະເລີນພັນຂອງເຂົາເຈົ້າແມ່ນບຸລິມະສິດອັນໜຶ່ງ. ຊາວໜຸ່ມມີບົດບາດສຳຄັນໃນການຟື້ນຟູປະເທດຊາດແບບຍືນຍົງຈາກຜົນກະທົບຂອງໂລກລະບາດ. ໃນລະຫວ່າງປີ 2021, ເຍົາວະຊົນ ແລະ ໄວໜຸ່ມຫຼາຍກວ່າ 120,000 ຄົນ ໄດ້ຮັບຄຳປຶກສາຜ່ານສາຍດ່ວນເພື່ອຊ່ວຍເຫຼືອຜ່ານທາງໂທລະສັບ, ການໃຫ້ບໍລິການແບບເຄື່ອນທີ່ໄປຍັງຊຸມຊົນຕ່າງໆ, ຜ່ານສູນໃຫ້ຄໍາປຶກສາ ຫຼື ຮູບແບບອອນລາຍ, ເຊິ່ງໃຫ້ບໍລິການໂດຍທີ່ປຶກສາ ແລະ ອາສາສະໝັກໄວໜຸ່ມ. ຄວາມຕ້ອງການແມ່ນມີຫຼວງຫຼາຍ ແລະ ພວກເຮົາຫວັງວ່າຈະບັນລຸ ແລະ ຕອບສະໜອງໃຫ້ແກ່ໄວໜຸ່ມໄດ້ຫຼາຍຂຶ້ນ”, ທ່ານ ນາງ ມາຣຽມ ເອ ຄານ, ຜູ້ຕາງໜ້າອົງການ UNFPA ປະຈຳ ສປປ ລາວ ກ່າວ.
UNFPA ກໍາລັງເຮັດວຽກກັບລັດຖະບານແຫ່ງ ສປປ ລາວ, ອົງການຈັດຕັ້ງສາກົນ ແລະ ອົງການຈັດຕັ້ງທາງສັງຄົມ ລວມທັງໄວໜຸ່ມ ເພື່ອຮັບມືກັບຜົນກະທົບຈາກການແຜ່ລະບາດຂອງພະຍາດຢ່າງກວ້າງຂວາງ. ບັນດາກິດຈະກໍາການຊ່ວຍເຫຼືອທີ່ສຸມໃສ່ຊາວໜຸ່ມ ລວມມີ ການສະໜອງອຸປະກອນປ້ອງກັນຕົນເອງ(PPE) ໃຫ້ແກ່ພະນັກງານແພດທີ່ສະໜອງການບໍລິການທີ່ເປັນມິດກັບໄວໜຸ່ມຢູ່ພາກສະໜາມ; ການສະຫນັບສະຫນູນສູນກາງຊາວໜຸ່ມ (LYU), ສະຫະພັນແມ່ຍິງລາວ (LWU) ແລະ ສູນຊາວໜຸ່ມ ນະຄອນຫຼວງວຽງຈັນ (VYC) ສ້າງສາຍດ່ວນເພື່ອຊ່ວຍເຫຼືອດ້ານຈິດໃຈສັງຄົມຜ່ານທາງໂທລະສັບ; ການສ້າງແອັບໂທລະສັບມືຖື Noi-Yakhoo ສໍາລັບໄວຫນຸ່ມ; ການສື່ສານຄວາມສ່ຽງ ແລະ ການບໍລິການຊ່ວຍເຫຼືອດ້ານຄວາມຮຸນແຮງບົນພື້ນຖານທາງເພດທີ່ເຂັ້ມແຂງ. ເພື່ອເປັນສ່ວນຫນຶ່ງຂອງແຜນຕອບໂຕ້ຂອງຂະແຫນງການສຶກສາຕໍ່ການລະບາດຂອງພະຍາດ COVID-19, UNFPA ໄດ້ຮ່ວມກັບ ກະຊວງສຶກສາທິການ ແລະ ກິລາ ສ້າງວິດີໂອ ແລະ ລາຍການກ່ຽວກັບເພດສຶກສາແບບຮອບດ້ານ (CSE) ແລະ ໄດ້ໂຄສະນາສົ່ງເສີມຜ່ານສື່ສັງຄົມອອນລາຍ. ສິ່ງເຫຼົ່ານີ້ຈະຖືກນຳໃຊ້ໃນໄລຍະຍາວ ເພື່ອເປັນແຫຼ່ງສະໜອງຂໍ້ມູນທາງອອນລາຍກ່ຽວກັບທັກສະຊີວິດ, ສຸຂະພາບທາງເພດ ແລະ ສຸຂະພາບຈະເລີນພັນ, ຄວາມສະເໝີພາບລະຫວ່າງຍິງ-ຊາຍ ແລະ ການຊ່ວຍເຫຼືອດ້ານຄວາມຮຸນແຮງບົນພື້ນຖານທາງເພດ ສໍາລັບເຍົາວະຊົນ ແລະ ໄວໜຸ່ມໃນ ສປປ ລາວ.
ເບີໂທສາຍດ່ວນເພື່ອຊ່ວຍເຫຼືອ:
- ກ່ຽວກັບສຸຂະພາບທາງເພດ ແລະ ສຸຂະພາບຈະເລີນພັນ: 1361 (ສຳລັບເພດຍິງ) 137 (ສຳລັບເພດຊາຍ)
- ກ່ຽວກັບຄວາມຮຸນແຮງບົນພື້ນຖານທາງເພດ, ການລ່ວງລະເມີດທາງເພດ ແລະ ການຂູດຮີດທາງເພດ, ການຄ້າມະນຸດ: 1362
- ກ່ຽວກັບສຸຂະພາບຈິດ ແລະ ການຊ່ວຍເຫຼືອທາງດ້ານຈິດຕະສັງຄົມ: 1554
- ກ່ຽວກັບເພດສຶກສາ: ແອັບມືຖື Noi Yakhoo (ດາວໂຫຼດແອັບໂດຍການສະແກນລະຫັດ QR ຂ້າງລຸ່ມນີ້)
ອົງການ UNFPA ແມ່ນ ໜ່ວຍງານໜຶ່ງຂອງອົງການສະຫະປະຊາຊາດທີ່ເຮັດວຽກໃນດ້ານ ສຸຂະພາບທາງເພດ ແລະ ສຸຂະພາບຈະເລີນພັນ, ເຮັດວຽກຢູ່ຫຼາຍກວ່າ 150 ປະເທດ ລວມທັງ ສປປ ລາວ. ມີເປົ້າໝາຍໃນການຫຼຸດການຕາຍຂອງແມ່ທີ່ສາມາດປ້ອງກັນໄດ້ໃຫ້ເປັນ 0, ຄວາມຕ້ອງການດ້ານການວາງແຜນຄອບຄົວແຕ່ບໍ່ໄດ້ຮັບການສະໜອງໃຫ້ເປັນ 0, ຄວາມຮຸນແຮງບົນພື້ນຖານທາງເພດ ໃຫ້ເປັນ 0.
ສໍາລັບຂໍ້ມູນເພີ່ມເຕີມກະລຸນາຕິດຕໍ່:
ທ່ານ ໂອລົດ ແສນອາສາ,
ນັກວິເຄາະແຜນງານສຸຂະພາບທາງເພດ ແລະ ສຸຂະພາບຈະເລີນພັນ
ອົງການ ສະຫະປະຊາຊາດ ກອງທຶນສຳລັບປະຊາກອນປະຈໍາ ສປປ ລາວ (UNFPA)
ອີເມວ: sene-asa@unfpa.org
ທ່ານ ນາງ ວັນລີ ລໍກວງມິງ
ຜູ້ຮັບຜິດຊອບດ້ານການສື່ສານ ແລະ ການຮ່ວມມື
ອົງການ ສະຫະປະຊາຊາດ ກອງທຶນສຳລັບປະຊາກອນປະຈໍາ ສປປ ລາວ (UNFPA)
ອີເມວ: lorkuangming@unfpa.org